user
KUNJALO-KE – ME Wanda
Fundisisa lesi siqeshana senoveli bese uphendula imibuzo elandelayo..

'Ngiyathemba ukuthi niwabonile amakhosikazi amathathu abelapha ehhovisi lami 
ekuseni ehamba nentombazane.' Bavume othisha.
'Lawo makhosikazi abeqhuba umfundi walapha osesiyekile isikole ngenxa yokuganga 
komunye wozakwenu. Umfundi lowo uthi kanti wakhuleliswa uthisha uMoloi. Ngenxa 
yokungatholakali kwakhe uthisha ukuba aziphendulele, omame laba sebeze 
baphoqeka ukuyobika kwabomthetho. Ngakube ukhona phakathi kwenu obe nolwazi 
lokuthandana kukathisha uMoloi nomfundi?' UMemu Mpungose waphakamisa 
isandla. UThishanhloko wamgunyaza ukuba akhulume.
'Thishomkhulu, besinalo ulwazi lokuthandana kukathisha uMoloi noDumazile. 
Ngiyethemba ukuthi uthishomkhulu uzokhumbula ngenkathi sifika lapha ehhovisi 
sinoMisi Hlophe sihamba naye uDumazile.' Avume uthishanhloko.
'Thishomkhulu, asithandanga thina ukugeqa amagula singemuki. Esabona kubalulekile 
nje kwakuwukuzinquma amakhanda sizishiye. Ukungena shi ezindabeni zabantu 
thishomkhulu kuyahlupha. Ugcina nawe sekuthiwa fakaza ngokukhulelisana kwabo 
kade ungekho ngenkathi begila leyo mikhuba. Lokho-ke kuyinto ebucayi kabi futhi 
nengathandeki ukufakaza ngayo. Kwakungelula-ke ukuba kube yithina esasizosho 
ukuthi nguMoloi owakhulelisa uDumazile. Ngiyabonga.'
Wathula kancane uthishomkhulu. Wathatha wathi:
'Nokho ngiyabonga bothisha ngokuqaphela kwenu nakwazi ukubona izambane 
elibolile esakeni. Ngiyathemba ukuthi nami ngathatha isinqumo esifanele sokuba 
ngilikhiphe izambane elibolile esakeni lingaze libolise amanye. Lesi kwakungesona nje 
isinqumo sami sakoMzobe, kodwa kwakuyisinqumo esathathwa ngabazali behlangene 
emhlanganweni ngonyaka odlulile. Amaminithi alowo mhlangano nginawo akhona. 
Isinqumo sabazali ngisihlonipha kakhulu. Lesi sinqumo bafinyelela kusona kunzima 
kakhulu, isikole sisehlazweni elinyanyisayo. Ngiyathemba nisakhumbula bothisha 
ukuthi kwakwenzekeni.' Bavume othisha. UThishanhloko waqhuba wathi:
'Ngithanda ukuninika izwi eliyisexwayiso bothisha. Uma abazali belethe izingane zabo 
lapha esikoleni, basuke bezilethele ukuba zizoqeqeshwa ngokwemfundo, hhayi 
imikhuba.
Akuvumelekile ukukopisha leli phepha Pheqa ikhasi
Thina singabazali lapha esikoleni. Akukhathaleki noma ubukeka uyingane 
kangakanani ngenxa yokushesha kwakho ukungena esikoleni, iqiniso wukuthi umi 
endaweni yomzali. Yiba ngumzali-ke thisha. Umzali wangempela uyayinakekela futhi
ayithande ingane yakhe. Uyithanda ngothando lobuzali. Uyayikhulisa, ayikhombise 
indlela enhle ebheke ebudaleni.'
Athi ukuthula kancane uthishanhloko esafuna ukubona ukuthi le nto ayishoyo 
iyayithola yini indawo. Kubonakale abanye othisha besilisa begwajaza sakukhophoza. 
Aqhubeke futhi uthishanhloko:
'Umphakathi ulindele ukuba senze umsebenzi wokufundisa abantwana babo ukuze 
babe ngabaholi abaqotho bakusasa. Thina kufanele siziphathe kahle, sibe yisibonelo 
esihle kubantwana. Uthisha uMoloi akakwazanga ukusimela kahle njengothisha 
esikoleni. Mina, njengothishanhloko wakulesi sikole ngiyaphoqeka ukuba lolu daba 
ngilubikele amalunga omkhandlu owengamele isikole. Sekuyiwona-ke ayokhipha 
umhlahlandlela. Ngiyabonga, seningakhululeka.' Basukume othisha baphumele 
phandle.

1. Nikeza okufanayo phakathi kothando lukaSithole noDumazile kanye nothando 
lukaMtalaselwa noDumazile. 
2.  Iyini inhloso yombhali yokukhetha isizinda sasemakhaya eMzimkhulu emzini 
kaKheswa? Sekela impendulo yakho. 
3.  Chaza isizathu sokuthi uSithole ashaye uMoloi ngenkathi evakashele emzini 
kaDumazile.


assistant
1. Bobabili babemthanda ngokweqiniso uDumazile. USithole wathengela 
uDumazile umuzi omuhle eMafezini, wambuyisela esikoleni waze 
wamthengela nemoto kanjalo noMtalaselwa wanquma ukungalaleli abazali 
bakhe uma bethi ashade nentombi yakwaZungu ayenengane nayo, 
wamshada ngisho esazi ukuthi unezingane ezimbili ezinoyise abahlukene.
2. Inhloso yombhali yokukhetha isizinda sasemakhaya eMzimkhulu, ukubonisa 
ukuthi kusekhona abantu abasakholelwa esintwini. UKheswa wayekholelwa 
ekutheni uDumazile angaqhubekeli phambili nemfundo kepha ayogana 
njengokwenkolelo yakhe. Kwathi uma ekhulula uDumazile ukuba ayofunda 
wamphoxa ngokubuya nesisu./ USithole wathi esekhulelise uDumazile ebe 
emthembile ukuba abe ngumzali kuye wamkhulelisa wajika waba nesibindi 
sokuzizela yena mathupha kwaKheswa okwaholela ekutheni uKheswa 
athukuthele acishe ambulale.
3. Isizathu ukuthi uSithole unesikhwele, ucasulwa ukubona uMoloi esebuyile 
empilweni kaDumazile yize wamshiya ekhulelwe, uSithole wakhulisa uLerato 
wabuyisela noDumazile esikoleni.